*Likumprojekts*

**Grozījumi Energoefektivitātes likumā**

Izdarīt Energoefektivitātes likumā (Latvijas Vēstnesis, 2016, 52., 241. nr.) šādus grozījumus:

1. Izteikt 1.panta pirmās daļas 1.punktu šādā redakcijā:

“1) **atbildīgā puse** – sistēmas operators vai enerģijas mazumtirgotājs, kuram ir saistoša valsts energoefektivitātes pienākuma shēma;”

2. 4.pantā:

papildināt septīto daļu ar 5.punktu šādā redakcijā:

“5) to tiešās pārvaldes iestāžu īpašumā un lietojumā esošo ēku sarakstu, kuru apkurināmā platība ir 250 m2 un lielāka un kuras uz katra gada 1.janvāri neatbilst minimālajām energoefektivitātes prasībām, kas noteiktas normatīvajos aktos par ēku energoefektivitāti. Minētajā sarakstā var neiekļaut kultūrvēsturiskos pieminekļus, ēkas, kas ir daļa no vēsturiskā vai kultūras pieminekļa teritorijas, kulta ēkas un ēkas, kas kalpo aizsardzības mērķiem.”;

papildināt pantu ar astoto daļu šādā redakcijā:

“(8) Atbildīgā ministrija izstrādā un ievieš pasākumus, lai nodrošinātu, ka katru gadu tiek renovēti vismaz 3 procenti no šā panta septītās daļas 5.punktā minētajā sarakstā iekļautajām ēkām, tā, lai tās atbilstu vismaz minimālajām energoefektivitātes prasībām, kas noteiktas normatīvajos aktos par ēku energoefektivitāti.”

3.Aizstāt 5.panta sestajā daļā vārdus “kuru pienākums atbilstoši šā likuma noteikumiem ir ieviest energopārvaldības sistēmu un kuras šo pienākumu ir izpildījušas” ar vārdiem “kuras ir ieviesušas energopārvaldības sistēmu”.

4. 10.pantā:

papildināt otro daļu ar trešo teikumu šādā redakcijā:

“Uzņēmums tiek izslēgts no lielo uzņēmumu saraksta gadījumā, ja tas neatbilst lielā uzņēmuma kritērijiem divos pārskata periodos pēc kārtas.”;

papildināt pantu ar 4.1 daļu šādā redakcijā:

“(4.1) Ja 90 procenti (vai vairāk) no lielā uzņēmuma kopējā enerģijas patēriņa tiek patērēts ēkās un šis patēriņš nav saistīts ar ražošanas procesu nodrošināšanu, energoauditu lielajos uzņēmumos ir tiesīgs veikt neatkarīgs eksperts ēku energoefektivitātes jomā atbilstoši prasībām, kas noteiktas normatīvajos aktos par ēku energoefektivitātes nodrošināšanu.”;

aizstāt piektajā daļā vārdus “reizi četros gados” ar vārdiem “četru gadu laikā pēc dienas, kad apstiprināts iepriekšējais uzņēmuma energoaudita pārskats.”;

izteikt septīto daļu šādā redakcijā:

“(7) Lielais uzņēmums ziņo atbildīgajai ministrijai par energoaudita veikšanu vai šā panta sestajā daļā minētās sertificētas energopārvaldības sistēmas vai sertificētas vides pārvaldības sistēmas ieviešanu, ierosinātajiem energoefektivitātes uzlabošanas pasākumiem, kā arī katru gadu ziņo par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu. Ziņošanas pienākums lielajam uzņēmumam saglabājas četrus gadus no pirmā vai kārtējā energoaudita veikšanas vai visu laiku no šā panta otrajā daļā minētās sertificētas energopārvaldības sistēmas ieviešanas dienas, vai arī visu laiku no šā panta trešajā daļā minētās sertificētas vides pārvaldības sistēmas papildināšanas dienas, līdz atbilstošās sistēmas darbības beigām. Ziņošanas kārtību nosaka Ministru kabinets.”;

papildināt astoto daļu ar otro teikumu šādā redakcijā:

“Ja pirmā vai kārtējā veiktā energoaudita pārskatā ir norādīti tikai viens vai divi energoefektivitātes uzlabošanas pasākumi ar vislielāko novērtēto enerģijas ietaupījumu vai ekonomisko atdevi, lielais uzņēmums ievieš energoaudita pārskatā ieteiktos energoefektivitātes uzlabošanas pasākumus.”;

papildināt pantu ar devīto un desmito daļu šādā redakcijā:

“(9) Ja lielais uzņēmums plāno vai uzsācis esošas ēkas pārbūvi, atjaunošanu vai esošas ēkas nojaukšanu un jaunas ēkas būvniecību un šajā ēkā tiek patērēti 90 (vai vairāk) procenti no lielā uzņēmuma kopējā enerģijas patēriņa, tas šā panta piektajā daļā noteikto pienākumu var izpildīt, iesniedzot atbildīgajai ministrijai:

1) līdz šā panta piektajā daļā noteiktajam termiņam, būvprojektā noteiktos ēkas energoefektivitātes rādītājus saskaņā ar normatīvajiem aktiem ēkas energoefektivitātes aprēķina metodes jomā;

2) 30 darba dienu laikā pēc būves nodošanas ekspluatācijā, informāciju par datumu kurā, ēkas pagaidu energosertifikāts ir reģistrēts ēku energosertifikātu reģistrā. Ēkas pagaidu energosertifikātā iekļaujamās ziņas un derīguma termiņu nosaka normatīvie akti ēku energoefektivitātes jomā.

(10) Lielais uzņēmums līdz šā panta devītajā daļā minētā ēkas pagaidu energosertifikāta derīguma termiņa beigām ziņo atbildīgajai ministrijai par energoaudita veikšanu vai sertificētas energopārvaldības sistēmas ieviešanu.”

5. 12.pantā:

papildināt pirmo daļu ar trešo teikumu šādā redakcijā:

“Minētais lielā elektroenerģijas patērētāja noteikšanas kritērijs neattiecas uz sadales sistēmas operatoriem, kuri ir saņēmuši licenci elektroenerģijas sadalei Sabiedrisko pakalpojumu regulēšanas komisijā un ir iekļauti sadales sistēmas operatoru licenču sarakstā, un dzīvojamo namu pārvaldniekiem, kuri ir reģistrējušies Būvniecības informācijas sistēmas Dzīvojamo māju pārvaldnieku reģistrā.”;

izteikt otro daļu šādā redakcijā:

“(2) komersantam, kas kalendārajā gadā kļuvis par lielo elektroenerģijas patērētāju saskaņā ar šā panta pirmo daļu, ir pienākums līdz nākamā gada 1.decembrim ieviest un uzturēt sertificētu energopārvaldības sistēmu atbilstoši standartam, aptverot vismaz 90 procentus no lielā elektroenerģijas patērētāja kopējā enerģijas galapatēriņa un nodrošinot enerģijas patēriņa izvērtēšanas procesa atbilstību šā likuma 9.panta pirmās un otrās daļas nosacījumiem.”;

izteikt piekto un sesto daļu šādā redakcijā:

“(5) Šā panta otrās un trešās daļas prasības neattiecas uz komersantu, kas kalendārajā gadā kļuvis par lielo elektroenerģijas patērētāju saskaņā ar šā panta pirmo daļu un līdz nākamā gada 1.decembrim ir veicis pirmo energoauditu, un pēc tam regulāri nodrošina kārtējo energoauditu četru gadu laikā pēc dienas, kad apstiprināts iepriekšējais uzņēmuma energoaudita pārskats.

(6) Lielais elektroenerģijas patērētājs ziņo atbildīgajai ministrijai par energoaudita veikšanu vai šā panta otrajā daļā minētās sertificētas energopārvaldības sistēmas ieviešanu, vai šā panta trešajā daļā minētās sertificētas vides pārvaldības sistēmas papildināšanu, ierosinātajiem energoefektivitātes uzlabošanas pasākumiem, kā arī katru gadu ziņo par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu. Ziņošanas pienākums lielajam elektroenerģijas patērētājam saglabājas četrus gadus no pirmā vai kārtējā energoaudita veikšanas, kā arī visu šā panta otrajā daļā minētās sertificētas energopārvaldības sistēmas ieviešanas laiku, vai visu laiku no šā panta trešajā daļā minētās sertificētas vides pārvaldības sistēmas papildināšanas dienas, līdz atbilstošās sistēmas darbības beigām. Minētais ziņošanas pienākums un termiņš komersantam saglabājas arī gadījumā, ja komersants ir zaudējis lielā elektroenerģijas patērētāja statusu. Ziņošanas kārtību nosaka Ministru kabinets.”;

papildināt pantu ar 6.1, 6.2, 6.3 un 6.4 daļu šādā redakcijā:

“(6.1) Ja lielais elektroenerģijas patērētājs plāno vai ir uzsācis esošas ēkas pārbūvi, atjaunošanu vai esošas ēkas nojaukšanu un jaunas ēkas būvniecību, un šajā ēkā tiek patērēti 90 (vai vairāk) procenti no lielā elektroenerģijas patērētāja kopējā enerģijas patēriņa, tas šā panta otrajā daļā noteikto pienākumu var izpildīt, iesniedzot atbildīgajai ministrijai:

1) līdz šā panta otrajā daļā noteiktajam termiņam – būvprojektā noteiktos ēkas energoefektivitātes rādītājus saskaņā ar normatīvajiem aktiem ēkas energoefektivitātes aprēķina metodes jomā;

2) 30 darba dienu laikā pēc būves nodošanas ekspluatācijā – informāciju par datumu kurā, ēkas pagaidu energosertifikāts ir reģistrēts ēku energosertifikātu reģistrā. Ēkas pagaidu energosertifikātā iekļaujamās ziņas un derīguma termiņu nosaka normatīvie akti ēku energoefektivitātes jomā.

(6.2) Lielais elektroenerģijas patērētājs līdz šā panta 6.1 daļā minētā ēkas pagaidu energosertifikāta derīguma termiņa beigām ziņo atbildīgajai ministrijai par sertificētas energopārvaldības sistēmas ieviešanu vai pirmā energoaudita veikšanu.

(6.3) Ja komersants ir veicis šā panta piektajā daļā minēto pirmo energoauditu un līdz nākamā energoaudita veikšanas termiņam  kādā no turpmākajiem četriem gadiem zaudējis lielā elektroenerģijas patērētāja statusu, bet gadā pirms  nākamā energoaudita veikšanas termiņa iestāšanās atkal atbilst šā panta pirmajā daļā minētajam kritērijam, energoaudita veikšanas termiņš nosakāms, ņemot vērā pirmā energoaudita pārskata apstiprināšanas apstiprināšanas dienu, bet ne ilgāk kā četrus gadus pēc pirmā energoaudita veikšanas.

 (6.4) Ja komersants ir ieviesis šā panta otrajā daļā minēto sistēmu vai papildinājis trešajā daļā minēto sistēmu un līdz nākamās attiecīgās sistēmas ieviešanas termiņam kādā no nākošajiem gadiem ir zaudējis lielā elektroenerģijas patērētāja statusu, bet gadā pirms pienākuma termiņa iestāšanās atkal atbilst šā panta pirmajā daļā minētajam kritērijam, komersantam ir jārīkojas atbilstoši sertificētas vides vai energopārvaldības sistēmas ieviešanas prasībām vai citiem normatīvajiem aktiem energoefektivitātes jomā.”;

izteikt septīto daļu šādā redakcijā:

“(7) Lielais elektroenerģijas patērētājs energopārvaldības sistēmas vai papildinātās vides pārvaldības sistēmas ietvaros, vai atbilstoši veiktā energoaudita ieteikumiem ievieš vismaz trīs tajā ieteiktos energoefektivitātes uzlabošanas pasākumus ar vislielāko novērtēto enerģijas ietaupījumu vai ekonomisko atdevi. Ja pirmā vai kārtējā veiktā energoaudita pārskatā ir norādīti viens vai divi energoefektivitātes uzlabošanas pasākumi ar vislielāko novērtēto enerģijas ietaupījumu vai ekonomisko atdevi, lielais uzņēmums ievieš šos energoaudita pārskatā noradītos energoefektivitātes uzlabošanas pasākumus.”;

papildināt pantu ar 9.1 daļu šādā redakcijā:

“(9.1) Komersants, kurš pēc sistēmas operatoru sniegtajiem komersantu ikgadējiem elektroenerģijas patēriņa datiem ir lielais elektroenerģijas patērētājs, bet kura paša izlietotās elektroenerģijas apjoms ir mazāks par 500 MWh, līdz katra gada 1.martam iesniedz atbildīgajai ministrijai uzņēmuma energoauditora vai neatkarīga eksperta ēku energoefektivitātes jomā apstiprinātu uzņēmuma elektroenerģijas patēriņa bilanci, kas parāda katram apakšlietotājam nodotās elektroenerģijas patēriņu un paša uzņēmuma elektroenerģijas patēriņu. Kārtību, kādā uzņēmums sniedz atbildīgajai ministrijai uzņēmuma elektroenerģijas patēriņa bilanci, nosaka Ministru kabinets.

papildināt pantu ar vienpadsmito daļu šādā redakcijā:

“(11) Šā likuma 13.panta pirmajā daļā minētās nodevas nomaksāšana neatbrīvo komersantu, kurš atbilst šā likuma 12.panta pirmajā daļā noteiktajam kritērijam, no pienākuma izpildīt šā likuma 10.panta piektajā, sestajā un septītajā daļā, kā arī 12.panta otrajā un piektajā daļā noteiktos pienākumus.

6. Aizstāt 13.panta otrajā daļā vārdus “ceturtajā daļā” ar vārdiem “piektajā daļā”.

7. 15.pantā:

izteikt otro daļu šādā redakcijā:

“(2) Energoefektivitātes monitoringa sistēmas mērķis ir apkopot un sistematizēt informāciju par visiem energoefektivitātes uzlabošanas pasākumiem, kas veikti, izmantojot šā panta ceturtajā daļā minētos atbalsta veidus, un to rezultātiem, kā arī jebkuru citu ar energoefektivitātes uzlabošanu saistītu informāciju un aprēķināt iegūtos enerģijas ietaupījumus, lai sekotu valsts enerģijas ietaupījuma indikatīvā mērķa vai citu energoefektivitātes mērķu sasniegšanas gaitai un Nacionālā enerģētikas un klimata plāna izpildei.”;

izteikt ceturtās daļas pēdējo teikumu šādā redakcijā:

“Atbildīgā iestāde Ministru kabineta noteiktajā kārtībā apkopo saņemto informāciju un informē atbildīgo ministriju.”

8. Papildināt likumu ar VI nodaļu šādā redakcijā:

“**VI nodaļa. Atbildība par prasību neievērošanu**

**17.pants Energoefektivitātes pienākuma shēmas atbildīgās puses atbildība**

Ekonomikas ministrija ir tiesīga Energoefektivitātes pienākuma shēmas atbildīgai pusei uzlikt naudas sodu par šā likuma 6.panta piektajā daļā noteikto ziņošanas prasības neizpildi četri tūkstoši naudas soda vienības.

**18.pants Lielā uzņēmuma atbildība**

(1) Ekonomikas ministrija ir tiesīga lielajam uzņēmumam uzlikt naudas sodu par šā likuma 10.panta piektās daļas pārkāpumu četri tūkstoši naudas soda vienības.

(2) Ja lielais uzņēmums atbilst arī šā likuma 12.panta pirmajā daļā noteiktajiem kritērijiem, un tam ir piemērota energoefektivitātes nodeva atbilstoši šā likuma 13.pantā otrās daļas prasībām, uz to neattiecas šā panta pirmās daļas noteikumi.

**19.pants Elektroenerģijas, gāzes un siltumenerģijas tirgotāja atbildība**

Ekonomikas ministrija ir tiesīga elektroenerģijas, gāzes vai siltumenerģijas tirgotājam uzlikt naudas sodu par šā likuma 16.panta pirmās daļas prasību neizpildi četri tūkstoši naudas soda vienības.

**20.pants. Administratīvās lietas process**

(1) Ja Ekonomikas ministrija konstatē, ka energoefektivitātes pienākuma shēmas atbildīgā puse, lielais uzņēmums vai elektroenerģijas, gāzes un siltumenerģijas tirgotājs neievēro šā likuma prasības, Ekonomikas ministrija nosūta atgādinājumu noteiktā termiņā nodrošināt attiecīgo normatīvo aktu prasību ievērošanu.

(2) Ja energoefektivitātes pienākuma shēmas atbildīgā puse, lielais uzņēmums vai elektroenerģijas, gāzes un siltumenerģijas tirgotājs pēc atgādinājuma saņemšanas noteiktajā termiņā nav izpildījis pienākumu nodrošināt normatīvo aktu ievērošanu, Ekonomikas ministrija ir tiesīga pieņemt lēmumu par naudas soda uzlikšanu, atbilstoši šā likuma 17., 18. vai 19.pantam.

(3) Ekonomikas ministrijas administratīvo aktu, kas izdots saskaņā ar šo likumu, var pārsūdzēt Administratīvajā apgabaltiesā. Administratīvā apgabaltiesa lietu izskata kā pirmās instances tiesa triju tiesnešu sastāvā. Tiesas spriedumu var pārsūdzēt, iesniedzot kasācijas sūdzību.

(4) Pieteikuma par šā panta trešajā daļā minētā administratīvā akta atcelšanu, atzīšanu par spēku zaudējušu vai spēkā neesošu iesniegšana tiesā neaptur šā administratīvā akta darbību, izņemot administratīvā akta darbību daļā par naudas soda uzlikšanu.

(5) Šā likuma 17., 18., un 19.pantā minētais naudas sods tiek iemaksāts valsts budžetā. Šā likuma 17.un 19.pantā minēto naudas sodu nevar iekļaut izmaksās, kuras sedz enerģijas lietotājs.

(6) Ministru kabinets izdod noteikumus par naudas soda apmēra aprēķināšanas kārtību.

9. Papildināt pārejas noteikumus ar 14.punktu šādā redakcijā:

“14. Šā likuma VI nodaļa stājas spēkā vienlaikus ar Administratīvās atbildības likumu.”

Ministru prezidents M. Kučinskis

Ministru prezidenta biedrs,

ekonomikas ministrs A. Ašeradens

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs Ē. Eglītis